Анри дьо Рение
Жълтъчена луна

Превод от френски: Кирил Кадийски, 2004

chitanka.info

И този ден завърши с жълтъчена луна,

подала се едва над тъмните тополи,

и с гъстите талази на блатна топлина

от сънните води с тръстики тънкостволи.

Кой знаел е от нас — под слънчевия жупел,

сред острите стърнища и сгърчени треви,

когато пясък сух, пътеките затрупал,

петите ни протрити до болка разкърви,

когато любовта със свойта страшна лава

сърцата ни разкъса и всичко изгори,

а след това изтля — кой знаел е тогава,

че скъпа ще ни бъде и пепелта дори,

и че денят, облъхнат от блатна топлина

над сънните води с тръстики тънкостволи

ще свърши с тая вяла жълтъчена луна,

подала кръгъл лик над тъмните тополи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.